钦定古今图书集成/历象汇编/庶征典/第123卷 > 《管窥辑要》 > 秦
## 钦定古今图书集成/历象汇编/庶征典/第123卷 > 《管窥辑要》 > 秦

### 始皇帝三十六年陨石于东郡

按：《史记秦始皇本纪》，不载。　按《汉书五行志》：始皇三
十六年，郑客从关东来，至华阴，望见素车白马从华
山上下，知其非人，道住止而待之，遂至，持璧与客，曰：
“为我遗镐池君。”因言今年祖龙死，忽不见。郑客奉璧，
即始皇二十八年过江所湛璧也。与《周子晁》同应。是
岁石陨于东郡，民或刻其石曰：“始皇死而地分。”此皆
白祥。炕阳暴虐，号令不从，孤阳独治，群阴不附之所
致也。一曰：石，阴类也。阴持高节，臣将危君，赵高、李斯
之象也。始皇不畏戒自省，反夷灭其旁民，而燔烧其
石。是岁始皇死，后三年而秦灭。